༼ཉ༽༄༅། །ཏུརྩཔཐཔཛྫབནསཱདྷནསྱཔཱདགཏིརྣཱམཤྲཱིམཱཾབྷཱུམིཔཎྜརཀརྱཀཱཉྩནདྷརྨརྱབཛྲཡོགིནྱཱདྷཱནཱོཏྤནྣཡོརིཐིནཱཡནབིཛཧརཾ།།
༄༅། །དཔལ་ལྡན་ས་སྐྱ་པའི་གསེར་ཆོས་ལུགས་ཀྱི་རྡོ་རྗེ་རྣལ་འབྱོར་མའི་བསྐྱེད་རྫོགས་ཀྱི་ཟབ་ཁྲིད་མྱུར་ལམ་རྐང་མགྱོགས་སྒྲུབ་པའི་གོམ་སྟབས་ཞེས་བྱ་བ་བཞུགས་སོ།། མཉམ་པའི་བྲྀཏྟ་བཅུ་བཞི་པ་ནུས་ལྡན་ལ་སྤྱིར་གྱི་རྣམ་གྲངས་ཆིག་ཁྲི་དྲུག་སྟོང་སུམ་བརྒྱ་གྱ་བཞི། ཡང་བའི་བྱ་བ་གཅིག་ཡང་བ་བཅུ་བཞི་རྗེས་འབྲངས་བཅས། ལྕི་བ་ཉིས་འབུམ་རྗེས་འབྲངས་བཅས། ཡང་བ་བཞི་འབུམ་རྗེས་འབྲངས་བཅས། ཕྱི་མོ་དྲུག་འབུམ་རྗེས་འབྲངས་བཅས་ཡོད་པའི་ནང་གསེལ་ནཥྚ་ཡ་ཏ་ར་ཟུང་གདག ཨུདྡིཥྛ་ཆིག་སྟོང་ཆིག་བརྒྱ་བརྒྱད་ཅུ་གྱ་དྲུག ཨ་དྷཱ་འཕྲེད་ཉེར་བདུན་སྟེང་འོག་གསུམ་ཁྲི་ཉིས་སྟོང་བདུན་བརྒྱ་རེ་བདུན་པས་མཛེས་པའི་པྲཱསྟ་རའོ།།
༄༅། །ཏྲིདྷཱཤཱིལཱལངྐརཻརྦིལཱཝཎྱཀཱཡཾསྭསྟིཤོབྷྱཿལཀྵཱནུབྱཉྫནོབྷསྣིརཱབྷོགཿ གུཎཽབུདྡྷསྶཱགརཤྲཱིཡཾབྷཱུཏིདྷརྨཱགྲཱཿནམསྶོབྷགྱཾགཏིཾཔཐོཀྟཾགུརུབྷྱཿཧཱི།
༄༅། །རྣམ་གསུམ་ཚུལཾ་ཁྲིཾམས་རྒྱན་གྱིས་རྣམ་པར་མཛེས་པའི་སྐུ། །བཀྲ་ཤིས་དགེ་མཚན་དཔེ་བྱད་ལྷུནཾ་གྲུཾབ་ལྷམ་མེ་བ། །སཾངས་རྒྱཾས་ཡོན་ཏན་རྒྱ་མཚོའི་དཔཾལ་འབྱོར་ཆོས་མཆོག་རྣམས། །སྐལ་བཟཾང་འགྲོ་ལ་ལམ་གསུངས་བླ་མ་རྣམས་ལ་འདུད། །ཤེས་རབ་སྟོང་པའི་རང་རྩལ་མ་འགགས་སྙིང་རྗེའི་འགྲོ་ལ་རྗེས་འཛིན་གཟུགས། །དགའ་བ་བཅུ་དྲུག་རྒྱས་པའི་ལང་ཚོར་དངོས་གྲུབ་འོ་མའི་བཅུད་འཛིན་མཐོ། །བདེན་གཉིས་ཕྱག་གིས་སྐྱོན་དྲུག་གཅོད་དང་བདེ་ཆེན་སྐྱོང་བའི་ལག་ཆ་བསྣམས། །ཐབས་མཆོག་ནམ་མཁའི་དབྱུག་པ་འབྲལ་མེད་འཆང་གི་མཁའ་སྤྱོད་དབང་མོར་འདུད། །ཟབ་ཡངས་ཚོགས་གཉིས་ཟུང་འཇུག་གྲུབ་པའི་མཐུ་རྩལ་རབ་རྫོགས་དྲང་སྲོང་ཆེ། །སྒྲིབ་གཉིས་ལྷ་མིན་སྤུན་གྱི་ངན་གཡོ་བདེ་ཆེན་གསུས་པར་རྨེག་མེད་བཏུལ། །ཆོས་གཟུགས་སྐུ་ལ་རྫོགས་པའི་དག་བྱེད་ཇི་སྙེད་ཡོངས་བཏུང་ནས། །ཆེས་ཟབ་གདམས་པའི་ཆུ་ཀླུང་འབུམ་སྐྱུག་གྲུབ་དབང་ནཱ་རོ་པ། །གང་གི་ཐུགས་བཅུད་ཆེས་ཟབ་གདམས་པའི་བསྐྱེད་རིམ་རྣལ་འབྱོར་བཅུ་གཅིག་དང་། །རྫོགས་རིམ་དབུ་མའི་མན་ངག་ཟུང་སྦྱོར་ཚེ་འདི་ཉིད་དམ་བར་དོ་སོགས། །ཡེ་ཤེས་མཁའ་འགྲོའི་སྒྱུ་འཕྲུལ་ཡིད་འཕྲོག་དགའ་མས་མདུན་བསུ་ནས། །མཁའ་སྤྱོད་བདེ་ཆེན་གྲོང་དུ་འཁྲིད་བྱེད་ས་སྐྱའི་བླ་ཆེན་གསེར་གྱི་ཆོས། །དབང་བསྐུར་བྱིན་རླབས་ཁྲིད་ལུང་འབྱུང་བའི་གནས། །ལྷུན་གྲུབ་མཐའ་ཅན་རྣམ་གསུམ་དཔལ་ལྡན་ཆོས། །ཀུན་དགའི་བསྟན་འཛིན་སངས་རྒྱས་ཀུན་གྱི་དངོས། །དཔལ་འབྱོར་བཟང་པོའི་དྲིན་ལས་གང་ཐོབ་པ། །ཆུ་གཏེར་ཆེ་ལས་ཟབ་ཁྲིད་བདུད་རྩིའི་གཏེར། །སྐལ་དམན་ལྷ་མིན་མྱོང་སྐབས་མ་བྱུང་བ། །མྱུར་ལམ་དོན་གཉེར་སྐལ་བཟང་ལེགས་བྲིས་བུ། །བླ་མེད་བྱང་ཆུབ་རྒ་ཤི་མེད་པའི་གསོས། །མི་གསལ་ཕྱེ་དང་གབ་པ་མངོན་ཕྱུང་བ། །དཔེ་མང་བསྡེབས་པའི་ངལ་བ་བསྐྱུང་བའི་སླད། །གྲོལ་བྱེད་གདམས་པའི་ཡིད་འཕྲོག་བཞིན་རས་བརྒྱ། །ཅིག་ཆར་སྟོན་པའི་མེ་ལོང་འདི་ན་ངོམ། །འདིར་རྗེ་བཙུན་ནཱ་རོ་པའི་ལུགས་ཀྱི་རྡོ་རྗེ་རྣལ་འབྱོར་མའི་ཁྲིད་ཀྱི་རིམ་པ་འཆད་པ་ལ། ཐོག་མར་སློབ་མ་དེ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་ངག་གི་དབུ་ནས་འབྱུང་བའི་སྣང་བ་གསུམ་གྱི་ཁྲིད་སོགས་ཐུན་མོང་བའི་ལམ་གྱི་རིམ་པའི་འཁོར་བའི་ཉེས་དམིགས་དང་། དལ་འབྱོར་རྙེད་དཀའ། འཆི་བ་མི་རྟག་པ། དཀར་ནག་ལས་འབྲས་ཀྱི་ཁྲིད་རྣམས་དང་། བྱང་ཆུབ་ཏུ་སེམས་བསྐྱེད་དེ། བྱམས་པ་དང་སྙིང་རྗེ་བྱང་ཆུབ་ཀྱི་སེམས་བསྒོམ་པ་རྣམས་སྔོན་དུ་སོང་ཟིན་པ་ཞིག་ཡིན་ན། ཐུན་མོང་བའི་ལམ་དེ་དག་མ་བཤད་ཀྱང་རུང་ལ། དེ་དག་ཡེ་མ་ཐོབ་པ་ཞིག་ཡིན་ན། ཐུན་མོང་བའི་ལམ་དེ་དག་གིས་བློ་སྦྱང་བ་རྒྱས་བསྡུས་ཇི་ལྟར་རིགས་པ་ཞིག་བཤད་ན་ལེགས་པར་མངོན་ནོ། །ཁྱད་པར་འདི་ཉིད་ཀྱི་ཁྲིད་འབོགས་པར་འོས་པའི་སློབ་མ་ནི། བདེ་ཀྱེ་སོགས་ཀྱི་དཀྱིལ་འཁོར་དུ་དབང་བསྐུར་གྱིས་སྨིན་པ་ལ་རྡོ་རྗེ་རྣལ་འབྱོར་མའི་བྱིན་རླབས་དབང་བཞིའི་ཚུལ་དུ་བསྐུར་བ་ལེགས་པར་ཐོབ་ཅིང་། ལམ་ཟབ་མོ་འདི་དོན་དུ་གཉེར་བའི་སློབ་མ་ཕྱག་བྱས་ནས་གྲལ་ལ་འཁོད་པ་ལ། འདི་སྐད་དུ་བརྗོད་དེ། ནམ་མཁའ་དང་མཉམ་པའི་སོགས་ནས། ཟབ་པ་ལས་ཀྱང་ཆེས་ཟབ་པའི་ཁྲིད་ཀྱི་རིམ་པ་ཟབ་མོ་གསན་ལ་དོན་ཚུལ་བཞིན་དུ་ཉམས་སུ་བླང་བར་བགྱིའོ་སྙམ་པ་སོགས་ཀྱིས་སེམས་བསྐྱེད་པ་སོགས་ནས་སྣོད་ཀྱི་སྐྱོན་གསུམ་སྤངས་ནས་གཞན་ཕན་བྱང་ཆུབ་ཀྱི་སེམས་དང་ལྡན་པར་བྱ་བ་དང་། ཁྱད་པར་གནས་ཁང་བསྲུང་བའི་འཁོར་ལོ་རྡོ་རྗེའི་རྭ་གུར་ཕྱི་རོལ་ནས་ཡེ་ཤེས་ཀྱི་མེ་འབར་བ་དང་བཅས་པའི་སྲུང་བའི་འཁོར་ལོའི་ནང་དུ། ད་ལྟར་གྱི་སློབ་དཔོན་ཡང་ཐ་མལ་པ་མ་ཡིན་པ་རིན་པོ་ཆེའི་ཁྲི་སྣ་ཚོགས་པདྨ་དང་ཉི་མའི་གདན་ལ་རྗེ་བཙུན་རྡོ་རྗེ་རྣལ་འབྱོར་མའི་སྐུ་ཅན་དུ་གསལ་བའི་ཞལ་ནས་ཆོས་ཀྱི་སྒྲ་གྲག་སྟོང་སྐྱེ་མེད་ཀྱི་རང་གདངས་ལྷང་ལྷང་ཡོད་པ་དང་། ཁྱེད་རྣམས་ཀྱང་རང་རང་ཐུན་མཚམས་ཀྱི་ལྷག་པའི་ལྷའི་ང་རྒྱལ་དང་ལྡན་པའི་སྒོ་ནས། ཆོས་གསན་པའི་ཀུན་ཏུ་སྤྱོད་པ་རྣམས་གསལ་གདབ་ནས་གསན་འཚལ། དེ་ལ་གང་གསན་པར་བྱ་བའི་ཆོས་ནི། ཡང་དག་པར་རྫོགས་པའི་སངས་རྒྱས་ཀྱིས་གདུལ་བྱ་རྣམས་ཀྱི་བསམ་པ་དང་མཐུན་པར་དམ་པའི་ཆོས་ཀྱི་བདུད་རྩི་བསམ་གྱིས་མི་ཁྱབ་པར་གསུངས་པ་རྣམས་རིས་སུ་བསྡུ་ན་ཐེག་པ་ཆེ་ཆུང་གཉིས་ལས། འདིར་ཐེག་པ་ཆེན་པོ་སྟེ། ཇི་སྐད་དུ། ཉན་ཐོས་ཐེག་པ་འདི་ལ་ནི། །སྤྱོད་པ་ཡོངས་བསྔོ་མ་བཤད་པས། །ཐེག་པ་ཆེན་པོ་ག་ལ་རུང་། །ཞེས་གསུངས་སོ། །ཐེག་པ་ཆེན་པོ་ལའང་རྒྱུའི་ཐེག་པ་དང་། འབྲས་བུའི་ཐེག་པ་གཉིས་ལས། ཁྱད་པར་དུ་འཕགས་པ་འབྲས་བུ་སྔགས་ཀྱི་ཐེག་པ་སྟེ། མདོ་སྡེ་གདམས་ངག་འབོགས་པའི་རྒྱལ་པོ་ལས། འདྲེན་པའི་ཐེག་པ་གསུམ་པོ་ཡང་། །བཅོམ་ལྡན་ངེས་པར་གསུངས་ལགས་ན། །རྒྱུ་འབྲས་ལྷུན་གྲུབ་ཏུ་སྤྱོད་ཅིང་། །སངས་རྒྱས་གཞན་ནས་མི་འཚོལ་བའི། །ངེས་པའི་ཐེག་པ་ཅིས་མ་གསུངས། །ཞེས་པའི་ལན་དུ། བཅོམ་ལྡན་འདས་ཀྱིས་བཀའ་སྩལ་པ། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ནས། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། །ཞེས་གསུངས་པས་ཤེས་སོ། །སྔགས་ཀྱི་ཐེག་པ་དེ་ལ་དབྱེ་བ་མང་དུ་ཡོད་པ་ལས། རྣལ་འབྱོར་དབང་ཕྱུག་བིརྺ་པ་ཡབ་སྲས་རྣམས་ཀྱིས། རྡོ་རྗེ་གུར་གྱི་རྒྱུད་ལ་བརྟེན་ནས་རྒྱུད་སྡེ་བཞིར་བཞེད་པ་དང་། རྗེ་འགོས་ཀྱིས་ཡེ་ཤེས་རྡོ་རྗེ་ཀུན་ལས་བཏུས་ཀྱི་རྒྱུད་ལ་བརྟེན་ནས། གསང་བ་འདུས་པའི་སྐབས་སུ་རྒྱུད་སྡེ་ལྔར་བཞེད་པ་ཡིན་ལ། དེ་བཞིན་དུ་འདིར་ཡང་རྩ་རྒྱུད་ལེའུ་ལྔ་བཅུ་རྩ་གཅིག་པ་ལས། ཇི་སྲིད་མདོ་བྱ་སྤྱོད་པ་ནི། །རྣལ་འབྱོར་གསང་མཐའི་དབྱེ་བ་ཡིས། །སེམས་ཅན་མོས་པ་སྣ་ཚོགས་པ། །དེ་དང་དེ་ལ་དགའ་བ་ཡི། །ཞེས་གསུངས་པ་ལ་བརྟེན་ནས། མདོ་སྡེ་རྟོག་པའི་རྒྱུད། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་གྱི་རྒྱུད། གསང་བའི་རྒྱུད། རྣལ་འབྱོར་གསང་མཐའི་རྒྱུད་དེ། རྒྱུད་སྡེ་སྒོ་དྲུག་ཏུ་བཞེད་པ་ལས། དྲུག་པ་གསང་བའི་མཐའ་ལ། རྩ་བའི་རྒྱུད་དང་བཤད་པའི་རྒྱུད་གཉིས་ལས། དང་པོ་ལ། རྒྱུད་རྒྱས་པ་ལེའུ་འབུམ་པ། དེ་རྩོད་དུས་སུ་བཤད་ཉན་མ་ནུས་པས། དེ་ལས་བསྡུས་པ་ཤླཽ་ཀ་འབུམ་པ་གསུངས། དེ་ལ་རྩོད་དུས་སུ་མི་འགྲུབ་པས། དེ་ལས་བསྡུས་པ་ཡི་གེ་འབུམ་པ་ལེའུ་ལྔ་བཅུ་རྩ་གཅིག་པ་འདི་གསུང་ཞེས་རྗེ་བཙུན་གྱིས། ཧེ་རུ་ཀའི་བྱུང་ཚུལ་ལས་བཤད་ཅིང་། ཀུན་སྤྱོད་ཀྱི་འགྲེལ་པར། རྒྱུད་རྒྱས་པ་ནམ་མཁའ་དང་མཉམ་པ་འབུམ་ཕྲག་གསུམ་པ་བསྡུས་པ་འདི་ཡིན་པར། གདུལ་བྱའི་བློའི་བྱེ་བྲག་གི་སྣང་ཚུལ་ཙམ་ལས་འགལ་བ་མེད་པར་སེམས་སོ། །གང་ལྟར་ཡང་བཤད་བྱ་རྩ་བའི་རྒྱུད་བསྡུས་པ་ལེའུ་ལྔ་བཅུ་རྩ་གཅིག་པ། འདི་ཉིད་ལ་འཆད་ཚུལ་རྣམ་པ་བཞི་ཡོད་དེ། མ་རྒྱུད་སྤྱི་དང་མཐུན་པར་བཤད་པ་དང་། གསང་འདུས་འཕགས་ལུགས་དང་མཐུན་པར་བཤད་པ། དུས་འཁོར་དང་མཐུན་པར་བཤད་པ། གསང་མཐའ་ལྟར་བཤད་པ་སྟེ། འགྲེལ་བྱེད་སོ་སོའི་བཀྲལ་ཚུལ་བཞི་ཡོད་པ་ལས། རྩ་རྒྱུད་ཀྱི་དགོངས་པ་བཤད་རྒྱུད་རྣམ་པ་ལྔས་གསང་མཐར་འཆད་དེ། བཤད་རྒྱུད་ལྔ་ནི། སློབ་དཔོན་སྐར་རྒྱལ་ཟླ་བས། འབྱུང་དང་མཁའ་འགྲོ་ཀུན་སྤྱོད་དང་། །ཁ་སྦྱོར་རྒྱུད་དང་བླ་མ་སྟེ། །བཤད་རྒྱུད་རྣམ་པ་ལྔར་འདོད་དོ། །ཞེས་པ་ལྔ་ནི། ཧེ་རུ་ཀ་མངོན་འབྱུང་། རྡོ་རྗེ་མཁའ་འགྲོ། རྣལ་འབྱོར་མ་ཀུན་སྤྱོད། དཔལ་སམྦུ་ཊ། ཨ་བྷི་དྷ་ན་རྣམས་ཀྱིས་བཀྲལ་བའི་གསང་མཐའ་འདི། བདེ་མཆོག་གཞན་ལས་ཟབ་སྟེ། སྤྱིར་ཐེག་དམན་ནས་རྡོ་རྗེ་ཐེག་པའི་བར་དམན་སེམས་སྤོང་ཞིང་རྟོགས་རིགས་ཡར་ལྡན་དུ་འགྲོ་བ་ལས། འོག་མ་འོག་མ་ལས་གོང་མ་གོང་མ་ཟབ་ཚུལ་སྤྱི་ལྟར་བཤད་པ་ཡིན་པ་ལས། གསང་མཐའ་མཆོག་ཏུ་ཟབ་པ་སྟེ། རྩ་རྒྱུད་ལས། ཕོ་ཉ་རྣམ་གསུམ་ལེགས་བསྲེས་ནས། །སྒྲུབ་པ་པོ་ཡིས་དངོས་གྲུབ་ཐོབ། །ཅེས་གསུངས། གསང་མཐའི་ལམ་རིམ་ནི། སྦྱིན་བྱ་བཞི། བསླབ་བྱ་གཉིས། གྲོགས་སྤྱོད་པ་གཉིས་ཀྱི་མཚམས་སྦྱར་ནས། འབྲས་བུ་མཆོག་དང་ཐུན་མོང་གི་དངོས་གྲུབ་སྒྲུབ་པར་བྱེད་དོ། །དང་པོ་ནི། ལཱུ་ནག་གཉིས་ཀྱི་ཕྱིའི་དཀྱིལ་འཁོར་དུ། སྨིན་བྱེད་ཀྱི་དབང་བསྐུར་བ་མ་ཐོབ་པ་ལ་གང་ཟག་མཆོག་མ་ཡིན་པ་རྣམས་ཀྱིས་དྲིལ་བུ་ལུས་དཀྱིལ་དང་། རྡོ་རྗེ་རྣལ་འབྱོར་མའི་ལམ་ཉམས་སུ་བླངས་ན། རྩ་ལྟུང་འབྱུང་བའང་། ཡོངས་སུ་མ་སྨིན་སེམས་ཅན་ལ། །གསང་བ་སྒྲོགས་པ་བདུན་པ་ཡིན། །ཞེས་གསུངས། རྣལ་འབྱོར་མའི་བསྐྱེད་རྫོགས་ཉམས་སུ་ལེན་པ་ལའང་སིནྡྷཱུ་རའི་དཀྱིལ་འཁོར་དུ་བྱིན་རླབས་དབང་བཞིའི་ཚུལ་དུ་ཐོབ་དགོས་ཏེ། སྦྱོར་བ་ངེས་པར་མ་བྱས་པར། །སྐལ་མིན་གསང་བ་སྟོན་པ་དང་། །ཞེས་གསུངས་པ་ལྟར་གྱི་ཡན་ལག་གི་ལྟུང་བ་འབྱུང་བའི་ཕྱིར་རོ། །གཉིས་པ་སྐབས་སུ་བབ་པ་བཤད་པར་བྱ་བའི་ཆོས་ནི། རྣལ་འབྱོར་གསང་མཐའི་རྩ་བཤད་ཀྱི་རྒྱུད་ཐམས་ཅད་ཀྱི་སྙིང་པོ་ཕྱུང་བའི་མན་ངག་རྗེ་བཙུན་རྡོ་རྗེ་རྣལ་འབྱོར་མ་ཉིད་ཀྱིས་དཔལ་ལྡན་ནཱ་རོ་ཏ་པ་ལ་དངོས་སུ་གནང་བའི་གདམས་པ་འདི་ཡིན་ལ། ནཱ་རོ་ཏ་པ་དེ་ཉིད་ཀྱིས་སློབ་མའི་མཆོག་འཕགས་ཡུལ་ན་ཡོངས་སུ་གྲགས་པའི་པཎ་ཆེན་མང་པོ་དག་ལའང་མ་གནང་བར་བལ་པོ་ཕམ་མཐིང་པ་སྐུ་མཆེད་ལ་ཐུགས་བཅུད་ཀྱི་ཚུལ་དུ་གནང་བའི་ཟབ་ཆོས་ཀློག་སྐྱ་ཤེས་རབ་བརྩེགས་དང་། མལ་ལོ་ཙཱ་བ་ལས་རིམ་པར་བརྒྱུད་དེ། བསྟན་པའི་མངའ་བདག་ས་སྐྱ་པ་ཆེན་པོ་ལ་བཀའ་བབས་པའི་གདམས་པ་ཁྱད་པར་ཅན་ཡིན་ལ། ས་སྐྱ་པ་ཆེན་པོ་ཉིད་ལའང་སྤྱིར་རྣལ་འབྱོར་བླ་ན་མེད་པ་དང་འབྲེལ་བའི་གདམས་པ་རྒྱ་མཚོ་ཙམ་ཡོད་པ་ལས། མཆོག་ཏུ་གྱུར་པ་གསེར་ཆོས་བཅུ་བཞིའམ་བཅུ་གསུམ་གྱི་ནང་ཚན་མཆོག་བསྒྲུབས་པས་ཐུན་མོང་ཞར་ལས་འབྱུང་བའི་དམར་མོ་སྐོར་གསུམ། དེའི་ནང་ནས་ཀྱང་མཆོག་ཏུ་གྱུར་པ་ནཱ་རོ་མཁའ་སྤྱོད་ཀྱི་གདམས་པ་འདི་ནི་བཤད་པར་བྱ་བའི་ཆོས་སོ། །འདི་འཆད་པ་ལ་དོན་གསུམ་སྟེ། གང་གིས་ཉམས་སུ་ལེན་པའི་གང་ཟག དེས་ཉམས་སུ་བླང་བའི་ལམ། ཉམས་སུ་བླང་བའི་ལམ་དེའི་འབྲས་བུ་དང་གསུམ། དང་པོ་ལ། སྨིན་ལམ་འཇུག་རུང་གི་གང་ཟག་དང་། གྲོལ་ལམ་བསྒོམ་རུང་གི་གང་ཟག་གཉིས་ལས། དང་པོ་ནི། སྤྱིར་རྡོ་རྗེ་ཐེག་པ་ནས་བཤད་པའི་མཚན་ཉིད་ཐམས་ཅད་ཚང་ཞིང་། འཁོར་ལོ་བདེ་མཆོག་ལཱུ་ནག་དྲིལ་གསུམ་གྱི་དཀྱིལ་འཁོར་དུ་དབང་བཞི་ཐོབ་པ་ནི་རབ། གསུམ་ཆར་གྱི་དབང་མ་ཐོབ་ནའང་ལཱུ་ནག་གང་རུང་གི་རྡུལ་ཚོན་ནམ་རས་བྲིས་སུ་ཐོབ་པའོ། །དེ་དག་གི་དབང་ཡེ་མ་ཐོབ་ཀྱང་མ་རྒྱུད་དམ་གཉིས་མེད་རྒྱུད་ཀྱི་ཀྱེ་རྡོ་རྗེ་ལྷ་དགུའི་དཀྱིལ་འཁོར་དུ་དབང་བཞི་རྫོགས་པར་ཐོབ་པ་ཞིག་ངེས་པར་དགོས་ཏེ། དབང་བཞི་མ་ཐོབ་པའི་གང་ཟག་ལ་བྱིན་རླབས་དང་ཁྲིད་ཀྱི་རིམ་པ་བསྟན་དུ་མི་རུང་སྟེ། དུས་འཁོར་རྩ་རྒྱུད་ལས། དབང་བསྐུར་མེད་པ་རྒྱུད་འཆད་དང་། །ཟབ་མོ་དེ་ཉིད་སྒོམ་བྱེད་པ། །དེ་དོན་ལེགས་པར་ཤེས་ན་ཡང་། །དམྱལ་བར་འགྱུར་གྱི་གྲོལ་བ་མིན། །ཞེས་གསུངས་པའི་ཕྱིར། གཉིས་པ་གྲོལ་ལམ་བསྒོམ་རུང་གི་གང་ཟག་ནི། སྔར་གྱི་དེའི་སྟེང་དུ་སྒྲུབ་པ་པོ་རང་གི་སེམས་ཉིད་རྡོ་རྗེ་རྣལ་འབྱོར་མར་ཡེ་གདོད་མ་ནས་གནས་པ་དེ་ངོ་སྤྲོད་པའི་ཆེད་དུ་སིནྡྷཱུ་རའི་དཀྱིལ་འཁོར་དུ་རྡོ་རྗེ་རྣལ་འབྱོར་མའི་བྱིན་རླབས་ལེགས་པར་ཐོབ་ཅིང་། རྒྱུན་དུ་ཆག་མེད་དུ་ཉམས་སུ་ལེན་པའི་གང་ཟག་ཅིག་ཡིན་ལ། དེ་ལའང་གཞིའི་བསྙེན་པ་མཐར་ཕྱིན་ནས། ཚེས་བཅུ་རྣམ་པ་གཉིས་ཀྱི་མཆོད་པ་ལ་བརྩོན་པར་བྱས་པས། རྡོ་རྗེ་རྣལ་འབྱོར་མ་ཐ་མལ་བུད་མེད་ཀྱི་གཟུགས་ཀྱིས་རང་གི་མདུན་དུ་བྱུང་བ་ངོ་ཤེས་ནས་ཕྱག་འཚལ། གསོལ་བ་བཏབ་པས། དེས་སྒྲུབ་པ་པོ་དུས་དེ་ཉིད་དུ་མཁའ་སྤྱོད་དུ་འཁྲིད་པར་བྱེད་པ་ནི་གང་ཟག་རབ། དེ་ལྟ་བུ་མ་བྱུང་ན་གཞིའི་བསྙེན་པ་གཉིས་ལ་སོགས་པ་དང་། ཁྱད་པར་སིནྡྷཱུ་རའི་སྒྲུབ་པ་བྱས་ཏེ། དཔྲལ་བར་སིནྡྷཱུ་རས་དགའ་བ་འཁྱིལ་པ་བྲིས་ལ། རང་ཉིད་རྡོ་རྗེ་རྣལ་འབྱོར་མའི་ང་རྒྱལ་གྱིས་བུད་མེད་མང་པོ་འདུ་བའི་གནས་ཀུན་ཏུ་ཉུལ་པ་ན། གང་རྡོ་རྗེ་རྣལ་འབྱོར་མ་ཡིན་པ་དེའི་དཔྲལ་བར་སིནྡྷཱུ་རའི་དགའ་བ་འཁྱིལ་པ་འཕོ་འོང་བ་ཡིན་པས། ནམ་བྱུང་བ་ན་དེ་ཉིད་ལ་གཡོན་ནས་བསྐོར་ཞིང་གསོལ་བ་བཏབ་པ་ན། དེ་ཉིད་ཀྱིས་མཁའ་སྤྱོད་དུ་འཁྲིད་པར་བྱེད་པ་ནི་འབྲིང་། དེ་ལྟར་བྱས་ཀྱང་མ་བྱུང་ན། སྒྱིད་ལུག